CELEX: 32015D1960
Language: el
Date: 2015-10-29 00:00:00
Title: Εκτελεστική απόφαση (ΕΕ) 2015/1960 της Επιτροπής, της 29ης Οκτωβρίου 2015, σχετικά με την κατάρτιση των καταλόγων των ετήσιων προτεραιοτήτων για την εκπόνηση κωδίκων δικτύου και κατευθυντηρίων γραμμών για το 2016 (Κείμενο που παρουσιάζει ενδιαφέρον για τον ΕΟΧ)

30.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 284/187
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1960 ΤΗΣ ΕΠΙΤΡΟΠΉΣ
   της 29ης Οκτωβρίου 2015
   σχετικά με την κατάρτιση των καταλόγων των ετήσιων προτεραιοτήτων για την εκπόνηση κωδίκων δικτύου και κατευθυντηρίων γραμμών για το 2016
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1) («κανονισμός για την ηλεκτρική ενέργεια»), και ιδίως το άρθρο 6 παράγραφος 1,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (2) («κανονισμός για το φυσικό αέριο»), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Η εκπόνηση και εφαρμογή κωδίκων δικτύου και κατευθυντηρίων γραμμών είναι σημαντική δράση, η οποία πρέπει να αναληφθεί ώστε να ενοποιηθεί πλήρως η εσωτερική αγορά ενέργειας. Η τρίτη δέσμη μέτρων για την ενέργεια (3) αποτέλεσε το θεσμικό πλαίσιο για την εκπόνηση κωδίκων δικτύου προκειμένου να εναρμονιστούν, όπου είναι αναγκαίο, οι τεχνικοί, επιχειρησιακοί και εμπορικοί κανόνες που διέπουν τα δίκτυα ηλεκτρισμού και φυσικού αερίου. Προς τον σκοπό αυτό, ο Οργανισμός Συνεργασίας των Ρυθμιστικών Αρχών Ενέργειας («ACER»), το Ευρωπαϊκό Δίκτυο Διαχειριστών Συστημάτων Μεταφοράς («ENTSO») και η Ευρωπαϊκή Επιτροπή συνεργάζονται στενά με όλους τους συναφείς εμπλεκόμενους παράγοντες.
            
         
               (2)
            
            
               Οι τομείς για τους οποίους είναι δυνατόν να εκπονηθούν κώδικες δικτύου καθορίζονται στο άρθρο 8 παράγραφος 6 του κανονισμού για την ηλεκτρική ενέργεια και του κανονισμού για το φυσικό αέριο. Πέραν της δυνατότητας εκπόνησης κωδίκων δικτύου, η Επιτροπή μπορεί επίσης να αποφασίσει την εκπόνηση κατευθυντηρίων γραμμών στους τομείς που αναφέρονται στο άρθρο 18 παράγραφοι 1, 2 και 3 του κανονισμού για την ηλεκτρική ενέργεια και στο άρθρο 23 παράγραφος 1 του κανονισμού για το φυσικό αέριο. Σύμφωνα με το άρθρο 6 παράγραφος 1 του κανονισμού για την ηλεκτρική ενέργεια και του κανονισμού για το φυσικό αέριο, η Επιτροπή πρέπει πρώτον να καταρτίσει κατάλογο ετήσιων προτεραιοτήτων προσδιορίζοντας τους τομείς που πρέπει να περιληφθούν στην εκπόνηση των κωδίκων δικτύου.
            
         
               (3)
            
            
               Για το φυσικό αέριο έχουν ήδη εκδοθεί και δημοσιευθεί τα τρία τελευταία έτη εναρμονισμένοι κανόνες όσον αφορά τις διαδικασίες διαχείρισης της συμφόρησης, την κατανομή της δυναμικότητας, την εξισορρόπηση και διαλειτουργικότητα, και την ανταλλαγή δεδομένων. Για τον ηλεκτρισμό έχουν ήδη εκδοθεί και δημοσιεύτηκαν τον Ιούλιο του 2015 εναρμονισμένοι κανόνες όσον αφορά την κατανομή της δυναμικότητας και τη διαχείριση της συμφόρησης.
            
         
               (4)
            
            
               Στο πλαίσιο της δημόσιας διαβούλευσης (4), οι περισσότεροι εμπλεκόμενοι παράγοντες υποστήριξαν την ιεράρχηση των εργασιών που έχουν ήδη ξεκινήσει, και υπογράμμισαν τη σπουδαιότητα της ορθής και καλά συντονισμένης εφαρμογής των εγκεκριμένων κωδίκων δικτύου και κατευθυντηρίων γραμμών, με ταυτόχρονη εξασφάλιση της οργανωμένης συμμετοχής των εμπλεκόμενων παραγόντων.
            
         
               (5)
            
            
               Με βάση τις απαντήσεις των εμπλεκόμενων παραγόντων και έχοντας υπόψη τις διάφορες δράσεις που χρειάζονται για να επιτευχθεί πλήρης ενοποίηση της εσωτερικής αγοράς ενέργειας, καθώς και το γεγονός ότι για την εφαρμογή των κωδίκων δικτύου και κατευθυντηρίων γραμμών θα απαιτηθούν σημαντικοί πόροι από όλα τα μέρη -μεταξύ των οποίων η Ευρωπαϊκή Επιτροπή, ο ACER, το ENTSO και οι εμπλεκόμενοι παράγοντες- δεν προστέθηκαν νέοι τομείς στον κατάλογο ετήσιων προτεραιοτήτων. Στον κατάλογο ετήσιων προτεραιοτήτων για το 2016 σχετικά με το φυσικό αέριο εισήχθη τροποποίηση του κώδικα δικτύου για τη διαλειτουργικότητα και την ανταλλαγή δεδομένων, ώστε να καταστεί δυνατή η ενσωμάτωση σε αυτόν του επικείμενου προτύπου CEN για το αέριο Η (αέριο υψηλής θερμογόνου δύναμης). Στον κατάλογο ετήσιων προτεραιοτήτων για το 2016 σχετικά με την ηλεκτρική ενέργεια επανεισήχθησαν οι εφαρμοστέοι εναρμονισμένοι κανόνες όσον αφορά τη σύνδεση ηλεκτροπαραγωγών με το δίκτυο, καθώς η τελική έγκριση του εν λόγω κώδικα δικτύου θα πραγματοποιηθεί στις αρχές του 2016,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα απόφαση καθορίζεται ο κατάλογος ετήσιων προτεραιοτήτων για το 2016 όσον αφορά την εκπόνηση κωδίκων δικτύου και κατευθυντηρίων γραμμών για την ηλεκτρική ενέργεια και το φυσικό αέριο.
   Άρθρο 2
   Ο κατάλογος ετήσιων προτεραιοτήτων 2016 για την εκπόνηση εναρμονισμένων κανόνων για την ηλεκτρική ενέργεια είναι ο ακόλουθος:
   
               —
            
            
               κανόνες σύνδεσης με το δίκτυο:
               
                           —
                        
                        
                           κανόνες σχετικά με τις απαιτήσεις για τη σύνδεση ηλεκτροπαραγωγών με το δίκτυο (συνέχιση της φάσης έγκρισης από την Επιτροπή μετά την ψηφοφορία στην επιτροπή το 2015),
                        
                     
                           —
                        
                        
                           σύνδεση της ζήτησης (συνέχιση της φάσης έγκρισης από την Επιτροπή μετά την ψηφοφορία στην επιτροπή το 2015),
                        
                     
                           —
                        
                        
                           κανόνες σχετικά με τη σύνδεση συστήματος μεταφοράς συνεχούς ρεύματος υψηλής τάσης (συνέχιση της φάσης έγκρισης από την Επιτροπή μετά την ψηφοφορία στην επιτροπή το 2015),
                        
                     
         
               —
            
            
               κανόνες σχετικά με τη λειτουργία του συστήματος (συνέχιση της φάσης έγκρισης από την Επιτροπή μετά την ψηφοφορία στην επιτροπή το 2015),
            
         
               —
            
            
               κανόνες σχετικά με τη μακροπρόθεσμη (μελλοντική) κατανομή δυναμικότητας (συνέχιση της φάσης έγκρισης από την Επιτροπή μετά την ψηφοφορία στην επιτροπή το 2015),
            
         
               —
            
            
               κανόνες εξισορρόπησης συμπεριλαμβανομένης της σχετιζόμενης με το δίκτυο εφεδρείας ισχύος (ολοκλήρωση του κώδικα δικτύου και έναρξη της φάσης έγκρισης από την Επιτροπή),
            
         
               —
            
            
               κανόνες για τις διαδικασίες έκτακτης ανάγκης και αποκατάστασης (ολοκλήρωση του κώδικα δικτύου και έναρξη της φάσης έγκρισης από την Επιτροπή),
            
         
               —
            
            
               κανόνες σχετικά με εναρμονισμένες δομές τιμολογίων μεταφοράς (προετοιμασία πλαισίου κατευθυντηρίων γραμμών από τον ACER ανάλογα με τα αποτελέσματα της οριοθέτησης του πεδίου δραστηριότητας του ACER και των αποφάσεων που λαμβάνονται στο πλαίσιο του σχεδιασμού της αγοράς ενέργειας).
            
         Άρθρο 3
   Ο κατάλογος ετήσιων προτεραιοτήτων 2016 για την εκπόνηση εναρμονισμένων κανόνων για το φυσικό αέριο είναι ο ακόλουθος:
   
               —
            
            
               κανόνες σχετικά με εναρμονισμένες δομές τιμολογίων μεταφοράς (έναρξη της φάσης έγκρισης από την Επιτροπή),
            
         
               —
            
            
               κανόνες για την πανενωσιακή αγοραστρεφή προσέγγιση για την κατανομή της «νεότευκτης» δυναμικότητας μεταφοράς αερίου (έναρξη της φάσης έγκρισης από την Επιτροπή),
            
         
               —
            
            
               κανόνες σχετικά με το επικείμενο πρότυπο CEN για την ποιότητα του αερίου Η (σχέδιο πρότασης τροποποίησης του κώδικα δικτύου όσον αφορά τους κανόνες για τη διαλειτουργικότητα και την ανταλλαγή δεδομένων και έναρξη της φάσης έγκρισης από την Επιτροπή).
            
         Άρθρο 4
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 29 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 211 της 14.8.2009, σ. 15.
   
      (2)  ΕΕ L 211 της 14.8.2009, σ. 36.
   
      (3)  Η τρίτη δέσμη μέτρων για την ενέργεια αποτελείται από την οδηγία 2009/72/ΕΚ του Ευρωπαϊκού Κοινοβουλίου και του Συμβουλίου (ΕΕ L 211 της 14.8.2009, σ. 55), την οδηγία 2009/73/ΕΚ του Ευρωπαϊκού Κοινοβουλίου και του Συμβουλίου (ΕΕ L 211 της 14.8.2009, σ. 94), την οδηγία 2003/55/ΕΚ του Ευρωπαϊκού Κοινοβουλίου και του Συμβουλίου (ΕΕ L 176 της 15.7.2003, σ. 57), τους κανονισμούς του Ευρωπαϊκού Κοινοβουλίου και του Συμβουλίου (ΕΚ) αριθ. 714/2009, (ΕΚ) αριθ. 715/2009 και (ΕΚ) αριθ. 713/2009 (ΕΕ L 211 της 14.8.2009, σ. 1).
   
      (4)  Οι απαντήσεις δημοσιεύονται στην ιστοσελίδα http://ec.europa.eu/energy/en/consultations/consultation-establishment-annual-priority-lists-development-network-codes-and